SET บ่ายรูด 30 จุด เสี่ยงหลุดแนวรับ 1,530 กังวลเงินเฟ้อสหรัฐพุ่ง-โควิดในปท.ถ่วง
SET บ่ายรูด 30 จุด เสี่ยงหลุดแนวรับ 1,530 กังวลเงินเฟ้อสหรัฐพุ่ง-โควิดในปท.ถ่วง
13 พ.ค. 2564

ผู้สื่อข่าวรายงานว่า ดัชนีตลาดหุ้นไทย ณ เวลา 15.09 น. อยู่ที่ระดับ 1,541.69 จุด ลดลง 30.16 หรือ 1.93% มูลค่าการซื้อขาย 75,276.59 ล้านบาท
โดยนายชัยยศ จิวางกูร ผู้ช่วยผู้อำนวยการฝ่ายวิเคราห์หลักทรัพย์ บล.กรุงศรี กล่าวว่า ตลาดหุ้นไทยเช้านี้ปรับตัวลงในทิศทางเดียวกับตลาดหุ้นในภูมิภาคเอเชียที่ส่วนใหญ่ติดลบ จากความกังวลตัวเลขเงินเฟ้อของสหรัฐฯออกมาสูงมากกว่าคาด ทำให้วิตกธนาคารกลางสหรัฐ (เฟด) จะปรับขึ้นอัตราดอกเบี้ยและลดการใช้วงเงิน QE ลงเร็วกว่าคาด ทำให้ตลาดหุ้นมีความผันผวน นักลงทุนเกิดความกังวลจึงขายปรับลดพอร์ตลงทุนก่อน เพราะปริมาณเงินลงทุนในระบบมีโอกาสลดลง
ส่วนบ้านเราก็มีความกังวลสถานการณ์การแพร่ระบาดไวรัสโควิด-19 ที่วันนี้จำนวนผู้ติดเชื้อโควิดกว่า 4 พันราย และจำนวนผู้เสียชีวิตยังสูงกว่า 30 รายต่อวัน ทำให้นักลงทุนยังไม่มีความมั่นใจที่จะเข้าลงทุน พร้อมกันนี้ยังอยู่ในช่วงทยอยประกาศผลประกอบการของบริษัทจดทะเบียนที่จะต้องติดตามต่อไป ซึ่งสัปดาห์นี้จะประกาศออกมาอีกหลายบริษัทฯ
แนวโน้มการลงทุนในช่วงบ่ายนี้ นายชัยยศ กล่าวว่า ตลาดฯคงจะยังผันผวนในแดนลบ โดยมีแนวรับ 1,550-1,530 จุด ส่วนแนวต้าน 1,570 จุด